
Saksbehandler/direkte telefon: Knut Morten Vangen - 78 95 03 65


Fellingstillatelse på jerv, Maskevarre beitelag, Tana kommune

Vi viser til deres søknad datert 18.01.03 der dere søker om fellingstillatelse på 4 jerv i Maskevarre beiteområde og vårt vedtak av 21.01.03 der dere får fellingstillatelse på en jerv. 

Det ble felt en jerv (tispe) i det aktuelle området 08.02.03 på fellingstillatelse. 

Vedtak

Fylkesmannen i Finnmark gir med dette fellingstillatelse på ytterligere en (-1-) jerv i Maskevarre beiteområde i Tana kommune. Fellingstillatelsen gjelder fra og med 08.02.03 til og med 15.02.03. 

Tillatelsen er gitt med hjemmel i § 12 i Lov om viltet (viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf. Direktoratet for naturforvaltnings (DN) brev av 31.05.02 der Fylkesmannen i  Finnmark er gitt myndighet til å forvalte betinget fellingstillatelse på 2 jerv i Finnmark, innen gitt tidsramme og under gitte vilkår. Hittil er en jerv felt på fellingstillatelse i Tana 08.02.03.

Følgende personer er med på fellingslaget: Truls Halvari (fellingsleder), Per Erik Mudenia, Jan Arne Mudenia, Harald Persen, Tormod Nilsen, Magnar Aslaksen, Arthur Partapuolli og Arne Aslaksen.
Begrunnelse for vedtaket

Fellingstillatelse på jerv gis normalt for å forhindre ytterligere tap av bufe eller tamrein i situasjoner der det allerede er dokumentert at jerv har voldt betydelig skade. Tillatelse kan også gis etter søknad eller etter initiativ fra Fylkesmannen,  før skade skjer i områder der skadepotensialet er stort, jf. § 3 i ”Forskrift om forvaltning av bjørn, jerv, ulv og gaupe” av 30.06.00. En slik avgjørelse skal bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. 

Ved utøvelse av dettes skjønnet skal det blant annet tas hensyn til områdets betydning som beitemark og skadenes omfang og utvikling, jf. § 3, 2. ledd pkt. b og c. 

Fellingstillatelsen gis på en jerv til for å forhindre tap av bufe og tamrein i området. Området er et kronisk skadeområde med store jerveskader de senere årene. Det beiter både sau og rein i dette området og uttak av ytterligere en jerv antas å ha stor tapsreduserende effekt for brukerne. 

På møte med reindriftsnæringa i Øst-Finnmark 05.02.03, der tema var særskilte tiltaksområder i forhold til rovviltproblemer, ble blant annet Tana-dalen trukket fram som et område som burde prioriteres særlig for å få ned rovvilttapene. 

For videre begrunnelse av vedtaket og vilkår til fellingstillatelsen viser vi til vårt brev datert 21.01.03.

Under vinterens lisensjakt på jerv (1. oktober til 15. februar) er det vedtatt en kvote på 11 jerv som kan felles i Finnmark, hvorav 3 var fordelt til lisensområde 4 ved jaktstart (Karasjok kommune nord for Karasjok tettsted- avgrenset av E6 i vest og øst, Porsanger kommune øst for E6 og sør for RV 98, Lebesby kommune sør for RV 98 og Tana kommune). Til sammen 4 jerv er nå felt i dette området (tildelt et fridyr), men lisensområde 4 og 5 er nå slått sammen og det gjenstår en kvote på 2 jerv i dette området. Eventuelt felt dyr vil bli belastet lisensjaktkvoten 2002/2003 i det aktuelle området. 

Fylkesmannen anser bestandssitusjonen for jerv i Finnmark for å være god, og felling av ytterligere en jerv i dette området kommer ikke i konflikt med målsetningen om en sammenhengende levedyktig bestand av jerv i Nord-Norge. 

Fylkesmannen dekker dokumenterte utgifter i forbindelse med fellingen med inntil kr. 

10 000,- dersom jerv felles. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. Dersom felling ikke lykkes dekkes ingen utgifter.

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

	Med hilsen

Evy Jørgensen

fung. fylkesmiljøvernsjef
	Knut Morten Vangen

rovviltkonsulent


Kopi til:


Statskog Fjelltjenesten avd. Tana

Fjelltjenesteleder, her 

Statens naturoppsyn Lakselv, postboks 261, 9711 Lakselv

Lensmannen i Tana 

Tana kommune

Maskevarre beitelag v/ Reidar Johnsen, V Skipagurra, 9845 Tana

Direktoratet for naturforvaltning 

Jervenemnda for Nord-Norge/ Nord-Trøndelag, v/ John Helge Steinnes, 9042 Laksvatn

